Diari Oficial de la Generalitat Valenciana


Sumari del DOGV 8524, del 08-04-2019 (2019/3251)

RESOLUCIÓ de 29 de març de 2019, del director general de Relacions amb les Corts, per la qual es publica el Conveni entre la Generalitat, a través de la Conselleria d'Hisenda i Model Econòmic, l'Ajuntament de València, la Universitat Politècnica de València i la Universitat de València - Estudi General per al desenvolupament i coordinació d'accions conjuntes dirigides a convertir València en ciutat 5G.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8524

Data del DOGV
:   08-04-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/3251


Data del document
:   29-03-2019

Organisme emissor
:   Presidència de la Generalitat

Tipus de document
:   Resolució

RESOLUCIÓ de 29 de març de 2019, del director general de Relacions amb les Corts, per la qual es publica el Conveni entre la Generalitat, a través de la Conselleria d'Hisenda i Model Econòmic, l'Ajuntament de València, la Universitat Politècnica de València i la Universitat de València - Estudi General per al desenvolupament i coordinació d'accions conjuntes dirigides a convertir València en ciutat 5G. [2019/3251]  
  
La Generalitat, a través de la Conselleria d'Hisenda i Model Econòmic, l'Ajuntament de València, la Universitat Politècnica de València i la Universitat de València - Estudi General han subscrit, prèvia tramitació reglamentària, el dia 12 de març de 2019, el conveni per al desenvolupament i coordinació d'accions conjuntes dirigides a convertir València en ciutat 5G, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 29 de març de 2019 i número 231/2019, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 29 de març de 2019.- El director general de Relacions amb les Corts: Antonio Torres Salvador.  
  
  
Conveni de col·laboració entre la Generalitat, a través de la Conselleria d'Hisenda i Model Econòmic, l'Ajuntament de València, la Universitat Politècnica de València i la Universitat de València - Estudi General per al desenvolupament i coordinació d'accions conjuntes dirigides a convertir València en ciutat 5G.  
  
València, 12 de març de 2019  
  
REUNITS  
D'una banda, Vicent Soler i Marco, conseller d'Hisenda i Model Econòmic, actuant en nom i representació de la Generalitat, de conformitat amb l'article 28 lletres c), g) i ll) de la Llei 5 / 1983, de 30 de desembre, del Consell, i de conformitat amb el que disposa el Decret 176/2014, de 10 d'octubre, del Consell pel qual regula els convenis que subscriga la Generalitat i el seu registre, i facultat per a la subscripció del present conveni, per acord del Consell de 15 de febrer de 2019.  
  
D'altra banda, Sandra Gómez López, en qualitat de primera tinenta d'alcalde, coordinadora de l'Àrea de Desenvolupament Econòmic Sostenible, en representació de l'Ajuntament de València, de conformitat amb el que disposa l'article 124.4.a de la Llei 7/85, de 2 d'abril, Reguladora de les Bases de Règim Local, assistida pel vicesecretari general d'aquesta corporació, José Antonio Martínez Beltrán, en exercici de les funcions de fe pública, el text ha estat aprovat mitjançant acord de la Junta de Govern Local de data 8 de febrer de 2019, en el dit acord ha estat expressament facultada per a la subscripció del present conveni.  
  
D'altra banda, el rector, Francisco José Mora Mas, en nom i representació de la Universitat Politècnica de València (des d'ara la UPV) amb CIF Z5391975X, creada amb rang d'universitat en virtut del Decret 495/1971, d'11de març (BOE 26.03.1971), nomenat pel Decret 64/2017, de 26 de maig, del Consell de la Generalitat, i en virtut de les atribucions que li confereix l'article 53.d dels Estatuts de la UPV, aprovats pel Decret 182/2011, de 25 de novembre, del Consell.  
  
D'altra banda, María Vicenta Mestre Escrivá, en nom i representació de la Universitat de València, Estudi General amb CIF N2940900K (en endavant la UVEG), nomenada per Decret 41/2018, de 6 d'abril, del Consell de la Generalitat, i en virtut de les atribucions que li confereix l'article 94 dels Estatuts de la Universitat de València, aprovats per Decret 128/2004, de 30 de juliol, del Consell, modificats per Decret 45/2013, de 28 de març, del Consell.  
  
Les parts signants es reconeixen mútuament competència i capacitat legal suficient, en les respectives representacions que ostenten, per a la subscripció del present conveni,  
  
MANIFESTEN  
Que aquestes entitats tenen objectius i interessos comuns en l'àmbit econòmic, social i tecnològic amb impacte i transcendència per a la ciutat de València.  
Que l'Ajuntament de València, la UPV, la UVEG i la Generalitat Valenciana, a través d'aquest conveni de col·laboració tenen interés a facilitar, desenvolupar i promoure la implantació de la nova tecnologia 5G a la ciutat, que permeta la seua transformació mitjançant tecnologia d'avantguarda que proveïsca d'una major velocitat i eficàcia en les comunicacions i l'intercanvi d'informació.  
Amb aquest conveni la Generalitat Valenciana avança en l'impuls de la disponibilitat de xarxes avançades de telecomunicacions a la Comunitat Valenciana, i en particular de xarxes basades en 5G, com a elements imprescindibles per impulsar una transformació modernitzadora de l'estructura productiva en el marc del Pla d'acció per a la transformació del Model Econòmic 2027, així com per afavorir la transformació digital dels serveis públics.  
En aquest sentit la Generalitat està posant en marxa iniciatives relatives a la implantació de 5G en dos àmbits. D'una banda, mitjançant mesures per afavorir el desplegament de xarxes 5G i altres tecnologies de banda ampla per part dels operadors en el territori, a través de l'eliminació de barreres administratives, la provisió d'ajuts per al finançament del desplegament en zones d'escassa rendibilitat, i la posada a disposició d'infraestructures de suport de la Generalitat  
D'altra banda, la Generalitat, en l'àmbit de les seues competències per a la prestació de serveis de comunicacions a través de xarxes pròpies, està avançant en la utilització de la tecnologia 5G per a la prestació de serveis de comunicacions crítiques de banda ampla als operatius d'emergències i seguretat que operen a la Comunitat, així com en la seua aplicació a altres àrees de la seua competència com el de l'atenció a la dependència i el sanitari, així com la gestió mediambiental.  
És la Conselleria d'Hisenda i Model Econòmic què d'acord amb l'article 4 del Decret 7/2015, de 29 de juny, del president de la Generalitat, pel qual es determina les conselleries en què s'organitza l'administració de la Generalitat, la competent en matèria de tecnologies de la informació i la comunicació en l'àmbit autonòmic.  
L'Ajuntament amb aquest conveni avança segons el que s'exposa en el Pla nacional 4C 8518-4478 en el qual s'indica que la tecnologia serà el component tecnològic essencial en la transformació digital de la societat i de l'economia en els països més avançats durant la propera dècada.  
Les principals solucions habilitadores per a aquesta transformació digital, l'internet de les coses i les dades massives (big data), la robòtica, la realitat virtual o la ultraalta definició, es suportaran també sobre les xarxes 5G. Per això, per l'èxit en la introducció d'aquesta nova tecnologia, no només és necessari la mateixa evolució de les infraestructures i les xarxes de telecomunicacions, sinó que s'ha de desenvolupar tot un ecosistema de plataformes, serveis i continguts 5G a través de la innovació i l'emprenedoria. A aquest procés estan cridats els operadors de telecomunicacions, els fabricants i proveïdors de solucions tecnològiques innovadores, els emprenedors, la Universitat i els centres de recerca, les administracions públiques i també els usuaris, especialment les empreses dels diferents sectors econòmics que han d'abordar els reptes de la transformació digital.  
Així mateix, l'Ajuntament manifesta l'interés per convertir València en una ciutat 5G, per a contribuir d'aquesta manera a la millora de l'eficàcia dels serveis públics i privats, donant a conéixer la ciutat com a enclavament tecnològic, referent de investigació en noves tecnologies destacant la importància d'aquells sectors que resulten estratègics en el nou model econòmic de la ciutat.  
Al juny de 2019 se celebraran a la ciutat dos esdeveniments paral·lels i interconnectats; el «Global 5G Event» i la «European Conference on Networks and Communications» (EuCNC), els comités científics dels quals presideix el Professor Narcís Cardona, director de iTEAM-UPV. D'aquesta manera es maximitzarà la presentació i demostració tecnològica de les empreses participants amb un evident impacte mediàtic. El «Global 5G Event» és la reunió de les cadenes de Comunicacions Mòbils 5G dels cinc continents: 5G-IA, LGK-4424, 5G-Fòrum, 5G-MF, 5G-Brasil i 5G-Americas. L'organització de la conferència europea del Programa Marc d'Investigació H2020 en l'àrea de Telecomunicacions, el «European Conference on Networks and Communications» (EuCNC; www.eucnc.eu), que reuneix els aproximadament 40 projectes d'investigació europeus que estan actius en H2020, i en particular, aquells del programa 5G-PPP.  
Amb aquest conveni es pretén unir els interessos de promoció de València amb les «demostracions tecnològiques» que es realitzaran amb motiu de la celebració del «Global 5G Event» i la conferència EuCNC, esdeveniments en els quals es presentaran novetats tecnològiques a escala mundial donant una clara visibilitat a la nostra ciutat.  
Aquestes demostracions versaran en els camps de l'automoció, la logística, el transport, internet de les coses, realitat virtual, distribució, logística, emergències, turisme, accessibilitat i aquells altres el desenvolupament ho permeta.  
En l'àmbit local, la naturalesa i extensió de les necessitats que es pretenen satisfer amb aquest Conveni esdevenen de les competències contemplades en l'Art. 33 de la Llei 8/2010, de 23 de juny, de Règim Local de la Comunitat Valenciana, en el qual s'indica que els municipis per a la gestió dels seus interessos i en l'àmbit de les seues competències poden promoure tota classe d'activitats i prestar quants serveis públics contribuïsquen a satisfer les necessitats i aspiracions dels veïns. Des de l'Àrea de Desenvolupament Econòmic Sostenible de l'Ajuntament de València, s'assumeix la responsabilitat de promoure la dinamització i potenciar l'economia de la ciutat, donant a conéixer i posant en valor les seues possibilitats i capacitats en l'àmbit econòmic, propiciant la projecció de la imatge de la nostra ciutat. El Pla d'Acció Municipal 2015-2019 estableix com un dels seus eixos i objectius primordials la promoció econòmica de la ciutat. Convertir València en una ciutat 5G contribuirà a la millora de l'eficàcia dels serveis públics i privats, donant a conéixer la ciutat com a enclavament tecnològic, referent d'investigació en noves tecnologies, destacant la importància d'aquells sectors que resulten estratègics en el nou model econòmic de la ciutat.  
  
Que la UPV desenvolupa les seues activitats d'investigació en diversos àmbits de les Tecnologies de la Informació i Comunicacions, sent referent a Europa a alguns dels camps d'aplicació d'aquestes. Pel que fa a aquest conveni es refereix, la UPV lidera diversos projectes europeus en l'àmbit de les Xarxes de Telecomunicacions, Comunicacions Mòbils, Radiodifusió i l'internet de les Coses, havent estat escollida a través del seu Institut d'investigació iTEAM per l'organització científica dels esdeveniments abans esmentats: EuCNC i «Global 5G Event". Així mateix, l'Institut iTEAM de la UPV està posant en marxa un camp de proves de tecnologia 5G (VLC-Campus-5G) al campus de Vera de la Universitat, sobre la base dels desenvolupaments i equips de què iTEAM disposa, i a aportacions d'empreses, finançament competitiu i ajudes públiques que permetran disposar amb antelació prototips i dispositius precomercials de tecnologia 5G. Aquest camp de proves servirà de base per, entre d'altres: (1) disposar d'un camp d'experimentació complet 5G, (2) integrar el camp d'experimentació dins de les demostracions que es duran a terme al «Global 5G Event» a 2019, (3) desenvolupar esquemes de col·laboració ciència-indústria en 5G per traslladar resultats a l'ecosistema productiu, (4) formar i tutoritzar start-ups locals en l'ús de tecnologia 5G per desenvolupar nous models de negoci i (5), i més important, servir com a referència internacional identificant a València com una de les poques localitzacions europees amb un camp de proves complet de 5G disponible a 2019.  
  
Que la UVEG desenvolupa activitats d'investigació en el camp de les Tecnologies de la Informació i les Comunicacions, comptant amb grups d'investigació capdavanters en algun dels seus àmbits. Pel que fa a aquest conveni, la UVEG ha liderat o participat en projectes d'investigació nacionals o europeus centrats en Xarxes de Sensors, Comunicacions Mòbils, Transmissió de Continguts Multimèdia o l'internet de les coses. Dins de l'Escola Tècnica Superior d'Enginyeria (ETSE-UV), el Grup de Sistemes d'Informació i Comunicacions (GSIC) treballa en el modelatge en l'àmbit de capa física dels futurs sistemes de comunicacions, considerant aspectes com la transmissió en bandes mil·limètriques, el desplegament massiu de xarxes de sensors i actuadors, i la necessitat d'aconseguir solucions que reduïsquen la complexitat d'aquests sistemes. GSIC compta amb equips de ràdio definida per software, que juntament amb l'equipament material i infraestructures de l'ETSE-UV, permetrà la posada en marxa d'un demostrador per avaluar solucions tecnològiques 5G en l'àmbit de capa física, amb l'objectiu de (1) realitzar activitats de formació i difusió, (2) impulsar la investigació de la UVEG dins el camp de les telecomunicacions, augmentat la seua visibilitat i (3) establir accions de col·laboració amb la UPV dins de l'àmbit de la tecnologia 5G.  
Que totes les parts estan interessades a col·laborar perquè València siga ciutat 5G, i subscriuen aquest conveni d'acord amb les següents:  
  
  
CLÀUSULES  
  
Primera. Objecte  
És objecte del present conveni establir la col·laboració entre la Generalitat Valenciana, l'Ajuntament de València, la UPV i la UVEG, per desenvolupar i coordinar accions dirigides a convertir la ciutat de València en ciutat 5G, demostrant la capacitat de tenir en l'any 2019 instal·lada aquesta tecnologia 5G a la ciutat.  
  
Segona. Col·laboració de la Generalitat Valenciana.  
La Generalitat Valenciana:  
- Col·labora en la definició dels millors escenaris per projectar la imatge tecnològica de València on s'efectuen les demostracions més rellevants de tecnologia 5G al carrer.  
- Col·labora en la definició de demostracions tecnològiques en l'àmbit de les seues competències, en concret en l'ús de la tecnologia 5G per a comunicacions crítiques en l'àmbit de la gestió d'emergències i la seguretat.  
- Ha de facilitar els mitjans tecnològics i les infraestructures necessàries per a aquestes demostracions tecnològiques, en coordinació amb l'organització del «Global 5G Event» i les empreses participants.  
- Donarà suport l'esdeveniment comptant el mateix amb presència institucional.  
- Ajudarà a difondre el model de ciutat 5G a la resta de municipis de la Comunitat Valenciana, promourà el seu desenvolupament i quan siga possible la seua aplicació.  
  
Tercera. Col·laboració de l'Ajuntament de València.  
L'Ajuntament de València:  
- Col·labora en la definició dels millors escenaris per projectar la imatge tecnològica de València on s'efectuen les demostracions més rellevants de tecnologia 5G al carrer.  
- Ha de facilitar l'accés a aquests escenaris de manera que es puguen muntar i executar demostracions tecnològiques en coordinació amb l'organització del «Global 5G Event» i les empreses participants.  
- Ha de vetllar per la seguretat en aquests escenaris durant les demostracions i el dia previ per a la seua preparació.  
- Donarà suport l'esdeveniment comptant el mateix amb presència institucional.  
- Podrà presentar una demostració tecnològica en l'àmbit de la millora de la qualitat dels serveis públics i desenvolupament Smart City.  
- Realitzar les gestions administratives i actuacions necessàries perquè València aconseguisca la consideració de ciutat 5G.  
- Posar a disposició de la ciutat un espai, instal·lació o servei en el qual es puguen conéixer les conclusions de la celebració «Global 5G Event» i EuCNC i continuar aquestes activitats  
  
Quarta. Col·laboració de la Universitat Politècnica de València.  
La Universitat Politècnica:  
- Demanarà el suport d'empreses, d'operadors mòbils a la ciutat, centres de recerca i entitats per posar en marxa aquesta iniciativa.  
  
- Ha de facilitar l'accés als recursos del projecte «Campus-5G» a la UPV perquè es puguen realitzar proves de tecnologia 5G. Aquests recursos, infraestructura i equipament de comunicacions, així com la instal·lació dels equips necessaris per a les proves, seran gestionats per personal propi de la UPV.  
- Organitzarà activitats de demostració i formació en tecnologies 5G.  
- Promourà la iniciativa i els resultats a escala internacional en els fòrums globals en què participa, com ara H2020, ITU, ETSE, 3GPP.  
- Col·laborarà amb l'Ajuntament de València en la redacció d'un Pla de Comunicacions per a la Ciutat, especialment pel que fa al desplegament 5G.  
  
Cinquena. Col·laboració de la Universitat de València Estudi General  
La Universitat de València - Estudi General:  
- Demanarà el suport d'empreses, d'operadors mòbils a la ciutat, centres d'investigació i entitats per posar en marxa aquesta iniciativa.  
- Ha de facilitar els recursos situats a l'Escola Tècnica Superior d'Enginyeria (ETSE-UV), perquè es puguen realitzar les proves de tecnologia 5G. Aquests recursos inclouen infraestructura i equipament de comunicacions, ubicacions per a la instal·lació d'equips i personal propi de la Universitat.  
- Col·laborarà amb l'Ajuntament de València en la redacció d'un Pla de Comunicacions per a la ciutat especialment en el desplegament 5G.  
- Organitzarà activitats de demostració i formació en tecnologies 5G.  
- Promourà la iniciativa i els resultats a escala internacional en els fòrums globals en què participe, com ara H2020, ITU, ETSE, 3GPP.  
  
  
Sisena. Responsables del projecte a les universitats  
El responsable del desenvolupament del Projecte per part de la UPV serà el professor Narcís Cardona Marcet, director de l'Institut Universitari de Telecomunicacions i Aplicacions Multimèdia (iTEAM).  
La responsable del desenvolupament del Projecte per part de la UVEG serà la professora Carmen Botella Mascarell, directora de GSIC. ETSE-UV.  
  
Setena. Comissió  
Per tal de facilitar la col·laboració conjunta, es crearà una comissió d'enllaç composta per una persona en representació de cada part signant. Cadascuna de les parts nomenarà un representant i un substitut del mateix com a membres de la Comissió, que podran assistir indistintament a les seues sessions.  
Aquesta Comissió es farà servir com a mecanisme de seguiment, vigilància i control de l'execució del conveni i dels compromisos adquirits pels signants. Així mateix resoldrà els problemes d'interpretació i compliment que puguen plantejar-se.  
La Comissió es reunirà, almenys amb caràcter ordinari, dues vegades a l'any, amb l'objectiu de fer propostes o identificar temes d'interés comú així com fer el seguiment i valoració de la col·laboració realitzada.  
  
Huitena. Incorporació de noves entitats  
S'estableix la possibilitat d'incorporar nous col·laboradors al desenvolupament de l'objecte d'aquest conveni. La Comissió es reunirà amb caràcter extraordinari per a incorporar les noves sol·licituds d'adhesió un cop avaluada la seua oportunitat. Els compromisos assumits pels nous col·laboradors s'incorporaran al text de conveni, mitjançant les corresponents addendes. Els membres així incorporats no formaran part de la Comissió establerta en el punt seté.  
  
Novena. Protecció de dades de caràcter personal.  
En relació a la protecció de dades els signants declaren que queden obligats al que disposa el Reglament general de protecció de dades (UE) 2016/679, la Llei orgànica 3/2018, de 5 de desembre, de Protecció de Dades Personals i Garantia dels Drets Digitals, i altra normativa aplicable al respecte. Es comprometen explícitament a formar i informar al seu personal en les obligacions d'aquestes normes. Han de guardar secret professional sobre tota la informació, documents o dades a què tinguen accés o dels que tinguen coneixement amb ocasió del compliment del present conveni, fins i tot després de finalitzar el mateix, comprometent-se a no fer pública qualsevol informació o dades obtingudes o elaborats durant l'execució del conveni.  
  
Les parts signants es comprometen a tractar de manera confidencial les dades personals de les altres parts que li siguen facilitades en el marc del compliment d'aquest Conveni i tractarà aquestes dades personals d'acord amb la normativa de protecció de dades personals, les utilitzarà exclusivament amb les anteriors finalitats i no comunicar aquesta informació a tercers.  
  
Desena. Confidencialitat i publicació de resultats  
Cadascuna de les parts es compromet a no difondre, sota cap aspecte, les informacions científiques o tècniques pertanyents a l'altra part a les que hagen pogut tenir accés en el desenvolupament de la present col·laboració. L'obligació de confidencialitat arriba en particular a tota la informació científica o tècnica, així com a tot el know-how i la propietat industrial i/o intel·lectual que les parts posen a disposició del Projecte i que siguen resultat de treballs desenvolupats prèviament o en paral·lel a la signatura del present acord.  
Aquesta obligació no és aplicable quan:  
a) La part receptora puga demostrar que coneixia prèviament la informació rebuda.  
b) La informació rebuda siga o passe a ser de domini públic.  
c) La part receptora obtinga autorització prèvia i per escrit per a la seua revelació.  
d) La informació siga requerida judicialment.  
En cas de publicació o difusió es farà sempre referència especial al present conveni  
  
Onzena. Vigència  
El present conveni entrarà en vigor en el moment de la seua signatura i tindrà una durada de dos anys.  
  
Dotzena. Modificació del conveni  
La modificació del contingut del present conveni requerirà acord unànime dels signants.  
  
Tretzena. Extinció i resolució  
Són causes d'extinció del conveni les següents:  
- La finalització del termini de vigència.  
- L'acord unànime de tots els signants.  
- L'incompliment de les obligacions i compromisos assumits per part d'algun dels signants.  
- En aquest cas, qualsevol de les parts pot notificar a la part incomplidora un requeriment perquè complisca en un determinat termini amb les obligacions o compromisos que es consideren incomplerts. Aquest requeriment s'ha de comunicar a la Comissió de seguiment regulada en la clàusula setena del present conveni.  
- Per decisió judicial declaratòria de la nul·litat del conveni.  
- Per qualsevol altra causa diferent de les anteriors previstes per la legislació vigent aplicable.  
En cas d'existir actuacions en curs d'execució, les parts, a proposta de la Comissió de seguiment, poden acordar la continuació i finalització d'aquelles actuacions en curs que consideren oportunes, establint un termini improrrogable per a la seva finalització.  
Tot això conforme al que disposen els articles 51 i 52 de la Llei de Règim Jurídic del Sector Públic.  
  
Catorzena. Règim jurídic  
El present conveni es formalitza d'acord amb el que estableix el capítol VI del títol preliminar (articles 47 i següents) de la Llei 40/2015, d'1 d'octubre, de règim jurídic del Sector Públic, i té caràcter administratiu, i queda exclòs de l'àmbit de la llei 9/2017, de 8 de novembre, de contractes del sector públic, segons el que estableix l'art. 6 de l'esmentada llei. En l'àmbit de de la Generalitat es regula pel Decret 176/2014, de 10 d'octubre, del Consell pel qual regula els convenis que subscriga la Generalitat i el seu registre, així com, la Llei 5/1983, de 30 de desembre, de l- Consell.  
Especialment, aquest conveni li és aplicable la Llei 7/1985, de 2 d'abril, Reguladora de les Bases del Règim Local, fonamentalment el seu article 55 i següents referits a les relacions interadministratives, així com l'article 111 de la Llei 8 / 2010, de 23 de juny de Règim local de la Comunitat Valenciana, amb caràcter supletori, i en el que no s'opose al que disposen els preceptes bàsics de la Llei 40/2015, esmentada i la resta de la normativa que resulte aplicable.  
En l'àmbit de la universitats caldrà estar al que disposa la Llei orgànica 6/2001, de 21 de desembre d'universitats.  
  
  
  
Quinzena. Resolució de conflictes  
Mitjançant la signatura del present conveni, les parts es comprometen a resoldre de mutu acord les incidències que puguen sorgir en el seu compliment. Les qüestions litigioses que sorgeixen entre les parts durant el desenvolupament i execució del present conveni se sotmetran a la jurisdicció contenciosa administrativa, d'acord amb el que disposa la Llei 29/1998, de 13 de juliol, reguladora de la jurisdicció contenciosa administrativa.  
  
Setzena. Difusió del conveni  
Aquest conveni de col·laboració, un cop subscrit, es publicarà al portal de transparència de la Generalitat gva oberta i en les pàgines web de la UPV, la UVEG i de l'Ajuntament de València, així com en el Diari Oficial de la Generalitat Valenciana.  
  
Després d'haver llegit aquest document, totes les parts el troben conforme a la seua voluntat lliurement expressada, i el signen per quadruplicat i a un sol efecte a la ciutat i data a l'encapçalament.  
  
  
Per la Generalitat Valenciana,  
El conseller d'Hisenda i Model Econòmic: Vicent Soler i Marco  
  
  
Per l'Ajuntament de València,  
La primera tinenta d'alcalde: Sandra Gómez López.  
El vicesecretari general de l'Ajuntament de València: José Antonio Martínez Beltrán.  
  
Per la Universitat Politècnica de València,  
El rector: Francisco José Mora Mas.  
  
Per la Universitat de València,  
La rectora: María Vicenta Mestre Escrivá.